3. การประกอบธุรกิจของแต่ละสายธุรกิจ

1. ธุรกิจสื่อวิทยุกระจายเสียง

บริษัท ไลฟ์ เรดิโอ จำกัด (“ไลฟ์เรดิโอ”)

ไลฟ์เรดิโอได้รับสัมปทานคลื่นวิทยุจากสถานีวิทยุกระจายเสียง 919 กรป.กลาง ในคลื่นความถี่วิทยุ
FM 99.5 MHz. ดำเนินการผลิตรายการตลอด 24 ชั่วโมง ภายใต้ชื่อ “เดอะเรดิโอ 99.5”
(The Radio Double Nine Point Five)
โดยมีรูปแบบรายการและแนวทางการเปิดเพลงที่ชัดเจน ซึ่งกลุ่มเป้าหมาย ได้แก่
ผู้ฟังเพลงสากลร่วมสมัย (Contemporary Hits) ตั้งแต่ปี 1970 เป็นต้นมา ทุกระดับอายุ
นอกจากนี้ การดำเนินการโดยทีมงานผู้มีประสบการณ์
ผสมผสานกับการจัดกิจกรรมสร้างสรรค์ทางด้านดนตรีในรูปแบบต่าง ๆ
จึงทำให้การดำเนินการมีความแตกต่างจากผู้ประกอบการในคลื่นความถี่วิทยุอื่น ๆ

รายได้หลักในการดำเนินการที่ไลฟ์เรดิโอได้รับ คือ รายได้จากผู้สนับสนุนรายการ
และการจำหน่ายเวลาในการโฆษณาสินค้าต่าง ๆ

จากการที่มีการแข่งขันสูง ประกอบกับต้นทุนสัมปทานที่มีแนวโน้มสูงขึ้น
ในขณะที่ภาวะเศรษฐกิจมีแนวโน้มซบเซาอย่างต่อเนื่อง ดังนั้น
ไลฟ์เรดิโอจึงยุติการดำเนินการชั่วคราว
ภายหลังจากระยะเวลาสัมปทานในคลื่นดังกล่าวหมดลงตั้งแต่เดือนพฤศจิกายน 2551

2. ธุรกิจผลิตรายการบันเทิงสำหรับโทรทัศน์ระบบบอกรับสมาชิก

บริษัท ไลฟ์ ทีวี จำกัด (“ไลฟ์ทีวี”)

ไลฟ์ทีวีเป็นผู้ผลิตรายการบันเทิงสำหรับโทรทัศน์ระบบบอกรับสมาชิก ภายใต้ชื่อ “ไลฟ์ทีวี”
โดยเป็นผู้จัดรูปแบบรายการสำเร็จรูป ให้แก่ผู้ประกอบการโทรทัศน์ระบบบอกรับสมาชิก (Cable
Operator) ทั่วประเทศ ทั้งในเขตกรุงเทพมหานครและต่างจังหวัด
รูปแบบของรายการที่ผลิตขึ้นมีทั้งส่วนที่เป็นสาระและความบันเทิง
โดยยึดหลักการผลิตรายการที่มีคุณภาพและมีลิขสิทธิ์ถูกต้องเป็นหลักในการดำเนินการ ณ
เดือนธันวาคม 2552 การผลิตรายการของไลฟ์ทีวี มีจำนวน 7 ช่อง ได้แก่

  ช่องป๊อบ (POP) รายการเพลงสากล และสาระบันเทิงต่าง ๆ จากทั้งภายในและต่างประเทศ

  ช่องไทยไชโย (Thai Chaiyo) รายการเพลง และสาระบันเทิง ในลักษณะของเพลงลูกทุ่ง
  หมอลำ ลิเก วัฒนธรรมพื้นบ้าน และรายการตลก เป็นต้น

  ช่องวันวาไรตี้ (One Variety) รายการสาระบันเทิงที่มีความหลากหลาย ในรูปแบบต่าง ๆ
  เพื่อผู้ชมทุกเพศ วัย

  ช่องมิราเคิล (Miracle) รายการเกี่ยวกับเรื่องลี้ลับ แปลก เหลือเชื่อ

  ช่องเอิร์ธ (Earth) รายการสารคดีเกี่ยวกับสิ่งแวดล้อม

  ช่องฟุตบอลพลัส (Football Plus)
  ช่องรายการที่ทำการถ่ายทอดสดการแข่งขันกีฬาฟุตบอลจากประเทศอังกฤษและประเทศในแถบยุโรปที่ถูกลิขสิทธิ์
  ได้แก่ Coca Cola Championship League ของประเทศอังกฤษ และ Ligue 1
  ของประเทศฝรั่งเศส เป็นต้น

  ช่อง 2 Tango รายการแข่งขันร้องเพลงและเต้นรำเป็นคู่ในรูปแบบเรียลลิตี้โชว์ (Reality
  Show) ที่มาเดี่ยว แต่ตกรอบเป็นคู่

ปัจจุบัน มีผู้ประกอบการโทรทัศน์ระบบบอกรับสมาชิกทั่วประเทศไทยประมาณ 377 สถานี จาก 230
ผู้ประกอบการ โดยมีผู้ที่สามารถรับชม “ไลฟ์ทีวี” ประมาณ 3,000,000 ครัวเรือน หรือ
12,000,000 คน

รายได้หลักในการดำเนินการของธุรกิจผลิตรายการบันเทิงสำหรับโทรทัศน์ระบบบอกรับสมาชิก ได้แก่
รายได้จากผู้สนับสนุนรายการ, รายได้ค่าสิทธิจากผู้ประกอบการโทรทัศน์ระบบบอกรับสมาชิก
และรายได้จากการการจำหน่ายเวลาให้แก่ผู้ผลิตรายการ ตามลำดับ

รายได้หลักในการดำเนินการของธุรกิจผลิตรายการบันเทิงสำหรับโทรทัศน์ระบบบอกรับสมาชิก ได้แก่
รายได้จากผู้สนับสนุนรายการ, รายได้ค่าสิทธิจากผู้ประกอบการโทรทัศน์ระบบบอกรับสมาชิก
และรายได้จากการจำหน่ายเวลาให้แก่ผู้ผลิตรายการ ตามลำดับ

นอกจากนี้
ไลฟ์ทีวีมีหน่วยธุรกิจที่มีความเกี่ยวเนื่องกับธุรกิจผลิตรายการบันเทิงสำหรับโทรทัศน์ระบบบอกรับสมาชิก
ได้แก่

LIVE Magazine คือ นิตยสารรายเดือนสำหรับสมาชิกผู้ชมรายการของ “ไลฟ์ทีวี” ขนาด 36 หน้า
พิมพ์สี่สีทั้งเล่ม ภายในเล่มจะประกอบไปด้วยสาระ บันเทิง ตลอดจนรายละเอียดรายการต่าง ๆ
ของไลฟ์ทีวี ที่สามารถรับชมได้ในแต่ละเดือน และได้จัดส่งให้กับสมาชิก ผู้ประกอบการ นักการตลาด
และนักโฆษณา โดยจะได้รับรายได้จากผู้สนับสนุนบนพื้นที่ส่วนโฆษณาของนิตยสารดังกล่าว

LIVE Digital คือ ดิจิตอลคอนเทนท์ ซึ่งจะนำช่วงเวลาในช่องรายการของ “ไลฟ์ทีวี”
สร้างมูลค่าเพิ่มให้กับธุรกิจ เช่น การให้ส่งข้อความสั้น ๆ (SMS) เข้าร่วมในรายการ,
การนำเสนอข้อความเชิญชวนให้ดาวน์โหลดเสียงเพลงเรียกเข้า
และการนำเสนอการประมูลสิ่งของในรายการ “LIVE BID” เป็นต้น
โดยจะได้รับส่วนแบ่งจากรายได้ในการดำเนินการดังกล่าว

บริษัท ฟิวเจอร์ ไลฟ์ เทเลวิชั่น จำกัด (“เอฟแอลทีวี”)

เอฟแอลทีวีเป็นกิจการร่วมทุนระหว่างบริษัทฯ กับบริษัท ฟิวเจอร์ มาร์เก็ตติ้ง คอมมิวนิเคชั่นส์ กรุ๊ป
จำกัด บริษัท มีเดีย อินเทลลิเจนท์ จำกัด และบริษัท ไทม์ บรอดคาสท์ จำกัด
เพื่อดำเนินการบริหารรายการในช่องวันวาไรตี้ ของ “ไลฟ์ ทีวี”

3. ธุรกิจภาพยนตร์

บริษัทฯ ดำเนินธุรกิจโดยการจัดหา และซื้อลิขสิทธิ์ภาพยนตร์
ตลอดจนทำการลงทุนผ่านบริษัทร่วมลงทุนสร้างภาพยนตร์ไทยและต่างประเทศ เพื่อนำมาผลิต
จัดจำหน่าย และเผยแพร่ในรูปแบบต่าง ๆ เช่น การฉายในโรงภาพยนตร์,
การเผยแพร่ในช่องภาพยนตร์ของไลฟ์ทีวี และการผลิต จำหน่ายในรูปแบบดีวีดี และวีซีดี
เพื่อความบันเทิงภายในบ้าน

มูลค่าของธุรกิจภาพยนตร์ หรือกล่าวอีกนัยหนึ่งก็คือ
รายได้จากภาพยนตร์โดยรวมจะมีรายได้จากการจำหน่ายตั๋วเข้าฉายในโรงภาพยนตร์เขตกรุงเทพและปริมณฑล,
รายได้จากการขาย Pre-Sale ให้แก่สายหนังในต่างจังหวัด, ผู้ประกอบธุรกิจโทรทัศน์ระบบฟรีทีวี
และระบบบอกรับสมาชิก และรายได้จากการจำหน่ายเพื่อนำไปบรรจุลงแผ่น VCD และ DVD
ในขณะที่ต้นทุนในการดำเนินการจะแบ่งเป็น 2 ส่วน คือ ต้นทุนสร้างภาพยนตร์
และต้นทุนในการดำเนินกิจกรรมทางการตลาด
โดยปกติการสร้างภาพยนตร์จะมีต้นทุนรวมทั้งหมดไม่เกิน 40 ล้านบาทต่อเรื่อง
และใช้ระยะเวลาในการสร้างภาพยนตร์แต่ละเรื่องจะใช้ระยะเวลาประมาณ 8 - 10 เดือน
แต่ทั้งหมดก็ขึ้นอยู่กับประเภทและขนาดของภาพยนตร์เรื่องดังกล่าวเป็นสำคัญ

ในปี 2552 มีภาพยนตร์ที่บริษัทฯร่วมลงทุนได้เข้าฉายในรงภาพยนตร์ครั้งแรกในต่างประเทศจำนวน
1 เรื่อง คือ “Prey”

Live Aviation Interactive Media (LIVE AIM)

ในปี 2552 ได้มีการจัดตั้งหน่วยธุรกิจของบริษัท คือ LIVE AIM ขึ้น
เพื่อดำเนินการเป็นตัวแทนจำหน่ายภาพยนตร์สำหรับให้บริการของสายการบินขึ้น
และดำเนินการเป็นตัวแทนจำหน่ายสื่อโฆษณาของกิจการในกลุ่มบริษัทฯแก่หน่วยงานและองค์กรขนาดใหญ่

4. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

บริษัท ไลฟ์ มีเดีย กรุ๊ป จำกัด (มหาชน) (“ไลฟ์มีเดีย”)

ไลฟ์มีเดียประกอบกิจการสื่อโฆษณานอกบ้าน (Out of Home Media)
ปัจจุบันมีสื่อโฆษณาที่ดำเนินการอยู่ 3 ประเภท ได้แก่

Billboard

ไลฟ์มีเดียมีป้ายโฆษณาประเภท Billboard ขนาดใหญ่หรือในบางครั้งเรียกว่า
“สื่อป้ายโฆษณากลางแจ้ง” ในหลากหลายพื้นที่ ทั้งในบริเวณถนนสายหลักในกรุงเทพมหานคร
และปริมณฑล เช่น ถนนสาทร, ถนนเพชรบุรีตัดใหม่, ทางด่วนขั้นที่1
พื้นที่การท่าเรือแห่งประเทศไทย, ทางด่วนขั้นที่ 2 บริเวณถนนจันทน์, ถนนพระราม 9
และถนนรัชวิภา เป็นต้น

Building Wrap

การโฆษณาที่ปรากฏบนผนังภายนอกตึก และอาคารสำคัญบนถนนสายสำคัญต่าง ๆ ทั้งนี้
ภาพโฆษณาจะถูกพิมพ์ด้วยระบบอิงค์เจท ลงบนซีทรู สติกเกอร์
เพื่อนำไปติดบนกระจกของอาคารดังกล่าว ปัจจุบันมีการทำสัญญาไว้ 1 อาคาร คือ อาคารซิโนบริต
ถนนวิภาวดีรังสิต

Hi-Rise TV

สื่อโฆษณารูปแบบดิจิตอล โดยการนำภาพ ข้อมูล ข่าวสาร แสดงทั้งในแบบเคลื่อนไหว ภาพนิ่ง
และตัวอักษรวิ่ง ซึ่งสื่อโฆษณารูปแบบนี้จะอยู่ภายในอาคาร โดยติดตั้งภายในโถงรอลิฟท์
และภายในลิฟท์โดยสาร ได้แก่ อาคารจัสมินซิตี้ ถนนสุขุมวิท อาคารรัจนาการ ถนนสาทรใต้
อาคารสิรินรัตน์ ถนนพระราม 4 อาคารสรชัย ถนนสุขุมวิท และอาคารเมืองไทย-ภัทรคอมเพล็กซ์
ถนนรัชดาภิเษก เป็นต้น

การให้บริการในสื่อโฆษณาข้างต้น ไลฟ์มีเดียจะมีรายได้หลักแบ่งได้เป็น 2 ประเภท ได้แก่
รายได้จากการให้บริการสื่อโฆษณา และรายได้จากการผลิตสื่อโฆษณา นอกจากนี้
ไลฟ์มีเดียยังมีการดำเนินการเป็นนายหน้าในการผลิตและจำหน่ายสื่อโฆษณานอกบ้านให้แก่ผู้ประกอบการรายอื่นๆ
โดยการเป็นนายหน้าจำหน่ายสื่อดังกล่าวจะได้รับผลตอบแทนในลักษณะส่วนแบ่งจากรายได้

5. ธุรกิจนำเข้าและให้บริการด้านไอทีซิเคียวริตี้

บริษัท แอ็กทีฟมีเดีย (ไทยแลนด์) จำกัด (“แอ็กทีฟมีเดีย”)

แอ็กทีฟมีเดียเป็นผู้นำเข้าผลิตภัณฑ์ซอฟต์แวร์และฮาร์ดแวร์ป้องกันไวรัส
และภัยคุกคามทางอินเตอร์เน็ตทุกประเภทบนเครือข่ายระบบคอมพิวเตอร์
ที่ได้รับการแต่งตั้งเป็นตัวแทนจำหน่ายแต่เพียงผู้เดียวในประเทศไทยและ ประเทศในกลุ่มอินโดจีน
โดยรายได้หลักของแอ็กทีฟมีเดียมาจากการจำหน่ายสินค้าและบริการ ซึ่งสามารถแบ่งได้ ดังนี้

  ประเภทซอฟต์แวร์
  ESET NOD32 Antivirus
  เป็นผลิตภัณฑ์ซอฟแวร์ป้องกันไวรัสจากประเทศสโลวาเกีย โดยมี 2 ผลิตภัณฑ์หลักได้แก่ ESET
  NOD32 Antivirus ซึ่งมีทั้ง home edition สำหรับเครื่องคอมพิวเตอร์ทั่วไป และ
  Business Edition สำหรับองค์กรธุรกิจ ส่วนผลิตภัณฑ์ ESET Smart Security
  เป็นนวัตกรรมใหม่ล่าสุดที่เพิ่มประสิทธิภาพมากยิ่งขึ้นในการป้องกันไวรัส สแปมเมล์ และมี
  Personal Firewall
  เพิ่มขึ้นในการป้องกันภัยคุกคามสำหรับเครื่องคอมพิวเตอร์ส่วนบุคคลและองค์กรธุรกิจทั่วไป

  ประเภทฮาร์ดแวร์
  eSafe Hellgate Appliance หรือ eSafe
  เป็นผลิตภัณฑ์จากประเทศอิสราเอล
  ซึ่งช่วยในการกรองเนื้อหาที่ผ่านเข้ามาทางอินเตอร์เน็ตว่าเหมาะสมหรือไม่
  หากไม่เหมาะสมจะทำการป้องกันโดยอัตโนมัติ นอกจากนี้
  ยังช่วยป้องกันผู้ใช้งานภายในองค์กรเข้าเว็บไซต์ที่ไม่เหมาะสม

  Ipoque
  เป็นผลิตภัณฑ์จากประเทศเยอรมัน
  ซึ่งสามารถกำหนดขนาดของความเร็วในการใช้อินเตอร์เน็ตแต่ละเครื่องภายในองค์กร
  ให้เป็นไปอย่างเหมาะสม ตามที่ Administrator ต้องการ
  โดยสามารถรายงานผลการทำงานของเครื่องคอมพิวเตอร์แต่ละเครื่องภายในองค์กรว่า ใช้งาน
  bandwidth มากหรือน้อยแตกต่างกันอย่างไร และใช้งานโปรแกรมใด

  Watchguard
  เป็นผลิตภัณฑ์รักษาความปลอดภัยข้อมูลชั้นนำจากประเทศสหรัฐอเมริกา
  สำหรับเพิ่มความปลอดภัยให้เครือข่ายช่วยให้ผู้ใช้งานระบบคอมพิวเตอร์สามารถสื่อสารข้อมูลได้อย่างปลอดภัย
  และป้องกันการโจมตีระบบเครือข่ายทั้งทุกรูปแบบจากภายในและภายนอกได้เป็นอย่างดี
  ผลิตภัณฑ์ของ Watchguard
  นั้นครอบคลุมตลาดตั้งแต่องค์กรขนาดเล็กไปจนถึงองค์กรขนาดใหญ่มาก

  ประเภทบริการ
  Security Outsourcing
  เป็นบริการที่ครอบคลุมไปถึงการให้คำปรึกษา เลือกผลิตภัณฑ์ ติดตั้ง ดูแล และการประมวลผล
  โดยผู้เชี่ยวชาญด้านเทคนิคของบริษัทฯ ซึ่งเป็นผู้มีประสบการณ์ในสายงานนั้น ๆ
  นอกจากนี้
  แอ็กทีฟมีเดียยังมีการให้บริการทางเทคนิคในการแก้ไขปัญหาที่เกิดขึ้นจากไวรัสคอมพิวเตอร์
  โดยให้บริการตั้งแต่การติดตั้ง การอัพเดทโปรแกรม จนถึงการแก้ปัญหาไวรัสชนิดใหม่
  โดยมีทีมงานที่ให้บริการทางโทรศัพท์ (Support Call) และทีมงานที่ให้บริการในพื้นที่ของลูกค้า
  (On-site service)
  เพื่อการให้บริการและคิดค้นเครื่องมือในการแก้ปัญหาไวรัสคอมพิวเตอร์อย่างเร่งด่วน
  และเป็นทีมงานที่เป็นผู้เชี่ยวชาญคนไทยทั้งหมด
  ทั้งนี้ แอ็กทีฟมีเดียยังมีส่วนงานในการให้บริการทางโทรศัพท์ (Call center )
  เพื่อให้บริการปรึกษา แนะนำการใช้ผลิตภัณฑ์ การแก้ไขปัญหาเบื้องต้น และการให้บริการ Web
  Hosting แก่ตัวแทนจำหน่ายและลูกค้าอีกด้วย

ช่องทางการจัดจำหน่าย มี 2 ช่องทาง ได้แก่

-   ผลิตภัณฑ์ ESET NOD32 Homeuse Edition แอ็กทีฟมีเดียจะทำการจัดจำหน่ายผ่าน
    ร้านหนังสือซีเอ็ดบุ๊ค และห้างสรรพสินค้าชั้นนำ เป็นต้น นอกจากนี้
    ได้มีการแต่งตั้งตัวแทนจำหน่ายในพื้นที่ต่างจังหวัด
    เพื่อรองรับความต้องการของลูกค้าครอบคลุมทุกพื้นที่

-   ผลิตภัณฑ์ ESET NOD32 Business Edition และ ESET Smart Security Business
    Edition ซึ่งเป็นผลิตภัณฑ์สำหรับการใช้งานในองค์กรนั้น
    จะจัดจำหน่ายผ่านตัวแทนจำหน่ายทั้งหมด

6. ธุรกิจการจัดแสดงและบริหารศิลปิน

การดำเนินการในธุรกิจดังกล่าวนี้ บริษัทฯดำเนินการผ่านกิจการในกลุ่ม ได้แก่ บริษัท อิน แอนด์
ออน สตูดิโอ จำกัด และบริษัท ป็อบสตาร์ซ แมเนจเมนท์ จำกัด

ธุรกิจการจัดแสดง

หมายถึง การดำเนินการเป็นผู้จัดการแสดงคอนเสิร์ทของศิลปินต่าง ๆ
ทั้งภายในประเทศและจากต่างประเทศ ซึ่งจะได้รับรายได้จากการจำหน่ายบัตรเข้าชม,
จากผู้สนับสนุนในการจัดการแสดง และจากการจัดกิจกรรมพิเศษ เป็นต้น นอกจากนี้
การดำเนินธุรกิจในกลุ่มนี้ยังหมายรวมถึง การเป็นผู้รับจ้างจัดกิจกรรมต่าง ๆ
ซึ่งรายได้ที่ได้รับจะมาจากผู้สนับสนุนในการจัดการแสดง และจากการจัดกิจกรรมพิเศษ

ธุรกิจการบริหารศิลปิน

หมายถึง การดำเนินการเป็นผู้พัฒนาความสามารถในด้านต่าง ๆ
ตามความเหมาะสมให้แก่บุคคลหรือกลุ่มบุคคลเป้าหมาย เพื่อสร้างสรรค์ผลงานในรูปแบบต่าง ๆ เช่น
ด้านการแสดง, ร้องเพลง หรือการแสดงแบบ เป็นต้น การดำเนินการดังกล่าวนี้
บริษัทฯจะได้รับผลตอบแทนในรูปของส่วนแบ่งรายได้และผลกำไรจากการดำเนินการ
ไม่ว่าจะเป็นการให้บริการ, การจัดกิจกรรม และการได้รับเงินสนับสนุนจากผู้โฆษณาสินค้า เป็นต้น

นอกจากนี้ การดำเนินการลักษณะที่เป็นงานสร้างสรรค์ และการสร้างมูลค่าเพิ่มในรายการ,
บุคลากร และทรัพย์สินของบริษัทฯได้หมายรวมอยู่ในการประกอบการของธุรกิจดังกล่าวนี้ด้วย